Nykštukiniai
Nykštukiniai (Regulidae) – žvirblinių (Passeriformes) būrio paukščių šeima. Priklauso labai maži, judrūs, 5-8 g sveriantys paukščiai, kurių snapas trumpas ir gale su vos pastebimu kabliuku. Žiočių kampuose yra šerelių. Plunksnos minkštos, purios. Viršugalvis spalvingas. Kai kurių rūšių ryškus lytinis dimorfizmas (patinėliai pagal plunksnų spalvą skiriasi nuo patelių). Gyvena spygliuočių miškuose. Vikriai laipioja šakomis, bet skraido silpnai. Lizdą susikrauna tarp tankių šakų. Dėtyje būna 4-11 margų kiaušinių. Peri apie dvi savaites. Minta smulkiais bestuburiais, žiemą lesa ir sėklas. Paplitę Eurazijoje, Šiaurės Amerikoje ir Šiaurės Afrikoje. Šeimoje 6 rūšys, Lietuvoje dvi rūšys: Paprastasis nykštukas (Regulus regulus). Lietuvoje dažnas, gyvena ištisus metus. Pasaulyje yra išskiriama 14 porūšių, Lietuvoje gyvena Regulus regulus regulus. Baltabruvis nykštukas (Regulus ignicapillus). Į Lietuvą l. retai užklysta. Paplitęs Europoje į pietvakarius ir pietus nuo Lietuvos ir Šiaurės Afrikos šiaurinėje dalyje netoli Viduržemio jūros ir Atlaso kalnų regionuose. Regulus madeirensis. Endeminė rūšis Maderos saloje. Regulus goodfellowi. Endeminė rūšis Taivano saloje (Tolimieji Rytai). Regulus calendula. Paplitę didžiojoje Šiaurės Amerikos žemyno dalyje. Regulus satrapa. Paplitę didžiojoje Šiaurės Amerikos žemyno dalyje.